ועדת הכספים, כנסת 20, פרוטוקול מספר 767, 2017-07-17 12:00

משה גפני: אני מחדש את הישיבה.

משה גפני: אני מקדים את הצעת חוק הטבות במס - האמת היא ששני הנושאים דומים ושניהם נמצאים באותה חוברת – אני מקדים את הצעת חוק הטבות במס וייעוץ במס (תיקוני חקיקה) (תיקון והוראת שעה) (הרחבת הזכאות לזיכוי ממס).

משה גפני: בחוק הזה יש כמה תיקונים שעניינם הארכת הוראת השעה בשנה.

משה גפני: אנחנו מדברים על כמה דברים.

משה גפני: בחוק הראשי של הטבות המס אנחנו קבענו את המדד החברתי-כלכלי, את המדד הפריפריאלי, והקרבה לגבול.

משה גפני: נכון?

משה גפני: מה היו שלושת הפרמטרים?

<קריאות: כן.

משה גפני: והכול נמצא במפה שעל-פי החלטת ממשלה וקריטריונים מדויקים לכל המקומות.

משה גפני: דא עקא, שאנחנו קבענו בחקיקה שהלשכה המרכזית לסטטיסטיקה תיתן את המדד הפריפריאלי פר יישוב.

משה גפני: תמיד אני מביא את הדוגמה של מטה אשר, שהצפון הוא קרוב לגדר, ליישובי גדר – העלו את זה כמה חברים כאן, גם איל בן ראובן העלה את זה ב"דיון מהיר" – והיישוב הדרומי במטה אשר נמצא בכלל בעמק יזרעאל, רחוק מהגבול מרחק רב, כמעט מרכז הארץ.

משה גפני: אנחנו קבענו שהיישובים שנמצאים קרוב או צמודי-גדר, יקבלו מדד שונה מאשר אלה שרחוקים מהגבול.

משה גפני: היו צריכים להביא את המדד הזה ב-1 בינואר, ולא הביאו.

משה גפני: היה פה דיון על זה, הייתה פה נציגת הלשכה המרכזית לסטטיסטיקה והיא אמרה, אנחנו לא יכולים להספיק – על-אף שזה היה בחוק, אבל לא עשינו מעבר לעניין הזה דבר.

חיים ילין: הם קבעו שייקח להם שנתיים.

משה גפני: בסדר, קבעו.

משה גפני: יש לי מה לומר בעניין הזה.

חיים ילין: אנחנו לא קבענו בשבילם.

משה גפני: היה אפשר לעשות דברים אחרים.

משה גפני: היה אפשר לעשות, אז היה אפשר לעשות את זה קודם.

משה גפני: זה נוגע לדברים ערכיים.

משה גפני: אנשים שנמצאים צמודי-גדר בעידן שבו אנחנו נמצאים עם גבול הצפון, היה צריך כן לעשות את זה אבל אני לא מעביר ביקורת.

משה גפני: ואז החלטנו שאנחנו נעשה את הוראת השעה, אנחנו נשנה את הסכומים משום שאם הם היו מקבלים את המדד הפריפריאלי בינואר כפי שקבענו בחוק ולזה התכוונו, הם היו מקבלים סכומים יותר גבוהים.

משה גפני: אז אנחנו קובעים בהוראת שעה – עד שיבוא המדד הפריפריאלי – שזה יעלה מ-6,000 שקלים חדשים ל-24,000 שקלים חדשים.

משה גפני: היה לנו סיפור שהוא הפך להיות הכותרת הראשית בעניין, וזה לא נכון – כפר ורדים.

משה גפני: הנושא הוא כפר ורדים, על זה מדברים כל הזמן.

משה גפני: אני מאוד מכבד את כפר ורדים ואני חושב – וגם חשבנו כך כולנו בוועדה – שצריך לתת להם, הם יוצאים מהחוק של הטבות המס בגלל שהם רחוקים מהמדד, בעצם מכל המדדים, אז אנחנו קבענו ששנתיים הם יקבלו את הטבות המס כי צריך בלב הגליל – נדמה לי, יפעת, שאת הסברת את זה - -

יפעת שאשא ביטון: נכון.

משה גפני: - - בלב הגליל נמצא יישוב מבוסס, צריך לאפשר לו את הקיום ושיבואו אנשים חדשים, והם היו באמצע בנייה.

איל בן ראובן: צריך לשמור עליו - -

משה גפני: וצריך לשמור עליו.

איל בן ראובן: - - שימשיך להיות חזק.

יפעת שאשא ביטון: זה חלק מחיזוק הגליל ולשמור על החזקים.

משה גפני: נכון.

משה גפני: ואני קיבלתי את זה, ואמרתי, אנחנו ניתן להם שנתיים את אותן הטבות המס שהם קיבלו כל הזמן.

משה גפני: שוב, אנחנו סברנו שרשות המסים הייתה יכולה בהחלטה מינהלית להוסיף להם עוד שנה.

משה גפני: למה צריך להוסיף להם עוד שנה?

משה גפני: מכיוון שיש אנשים שהגיעו לשם, הם זכאים להטבות המס, אבל זה לא שנה, אין לנו את השנה.

יפעת שאשא ביטון: נכון.

משה גפני: ולכן, היות והם אמרו תעשו את זה בחקיקה, אז אנחנו מכניסים את זה גם כסעיף בחוק ואנחנו קובעים שכפר ורדים, תהיה לו שנה נוספת, והכול שנה נוספת.

משה גפני: היו הצעות להוסיף לשנתיים, לשלוש, לאו דווקא לכפר ורדים אבל לכל האחרים, ואנחנו לא הסכמנו כי אם היינו מאריכים את זה ליותר משנה זה כבר היה שינוי בחוק עצמו, ושינוי בחוק עצמו לא רצינו לעשות.

משה גפני: לכן, אנחנו מבקשים, אני שוב מודה לשר האוצר – כבר אמרתי את זה בתחילת הישיבה – אני מודה לשר האוצר על התמיכה בוועדת שרים ואני אבקש מהוועדה לאשר את זה לקריאה שנייה ושלישית, וזה יהיה רק לשנה.

<שגית אפיק: החל משנת 2017.

משה גפני: והתחילה תהיה החל משנת 2017.

משה גפני: אני חושב שזה מובן מאליו.

יפעת שאשא ביטון: מה זאת אומרת 2017?

יפעת שאשא ביטון: זה יהיה גם 17' וגם 18'.

משה גפני: ודאי.

משה גפני: 2017 זה היה בין כה וכה.

יפעת שאשא ביטון: רציתי רק לוודא.

משה גפני: למען הסר ספק, מדובר מתחילת 2017.

יפעת שאשא ביטון: עד סוף 2018.

משה גפני: אני כל הזמן מביא דוגמה מכפר ורדים, אני אומר – עשיתי את החוק הזה באופן ממלכתי.

משה גפני: אפילו כפר ורדים נלחמתי בשבילו, אין שם אף אחד שמצביע ג'.

יפעת שאשא ביטון: גם בואו נודה.

יפעת שאשא ביטון: שם זה לא עניין אלקטורלי בכלל, עם כל הכבוד ואני אוהבת מאוד את היישוב, אבל זה נטו ציונות ואידיאולוגיה.

משה גפני: יפעת, אבל זה טוב בשביל נאום שלי.

יפעת שאשא ביטון: אני רק מחזקת אותך.

משה גפני: על כל פנים, אני מדבר מינואר 2017 עד סוף 2018, שזה הארכת המועד של שנה.

משה גפני: הארכת המועד בשנה לא משנה מהותית את החוק, אין שום עילה שאפשר על דבר כזה להגיד, יש פה משהו שהוא אנטי קריטריוני.

משה גפני: הוא קריטריוני לחלוטין, בחנו את העניין הזה יחד עם הלשכה המשפטית אצלנו ובחנו האם אפשר ליפול בעניין הזה מבחינה משפטית.

משה גפני: זה חוק של הוועדה, הוועדה תשמור עליו שהוא לא ייפול בשום מקום, לא בבג"ץ ולא במקום אחר, ואנחנו גאים להגיד שאפילו עתירה לבג"ץ לא הוגשה, כשזה נושא מורכב, כולם יודעים על מה מדובר.

איתן ברושי: מתי זה עולה למליאה?

משה גפני: קודם שנאשר את זה כאן.

משה גפני: אנחנו נעשה מאמץ כמה שיותר מהר.

יפעת שאשא ביטון: עכשיו אנחנו נאשר.

יפעת שאשא ביטון: ביום שני, בעזרת השם.

איל בן ראובן: זה חייב לעבור במושב הזה.

משה גפני: כן, על זה מדובר.

משה גפני: לכן אני מביא את הכול עכשיו.

משה גפני: מישהו רוצה להוסיף משהו בעניין?

<קריאות: להצביע.

משה גפני: משרד המשפטים.

<שרית פלבר: את עמדתנו אמרנו בדיון הקודם.

<שרית פלבר: רק אולי לחדד ולהדגיש.

<שרית פלבר: שרית פלבר, משרד המשפטים.

משה גפני: זה יום מאוד שמח, דרך אגב.

<שרית פלבר: שמחה שאתם שמחים.

מיקי רוזנטל: את יכולה לשמח אותנו בעוד כמה דברים.

<קריאה: יש לנו עוד כמה עניינים.

משה גפני: בבקשה.

<שרית פלבר: אני חושבת שזה רק למען ההבהרה והדיוק.

<שרית פלבר: התחילה מ-2017 נדרשת גם בגלל הכלל של היחסיות, שלעמדתכם פירשו אותו לא נכון.

<שרית פלבר: כלומר, מי שהיה רק חלק מהזמן תושב לא היה זכאי להטבות המס - -

משה גפני: נכון.

<שרית פלבר: - - ועל מנת שזה לא יחול רק ב-18' אלא יחול גם ב-17', יש את ההוראה לשנת 2017.

<שרית פלבר: כלומר, יש לה גם משמעות אופרטיבית.

<קריאות: בסדר גמור.

משה גפני: תודה רבה.

משה גפני: בבקשה, תקריאי.

<שגית אפיק: "הצעת חוק הטבות במס וייעוץ במס (תיקוני חקיקה) (תיקון והוראת שעה) (הרחבת הזכאות לזיכוי ממס), התשע"ז–2017* זו הפסקה שעוסקת בכפר ורדים ועושה שני דברים.

<שגית אפיק: אחד, הארכה; הדבר השני, משמיטה את העניין שמאפשר אי יחסיות ביחס לתושבים חדשים שמגיעים ליישוב.

<שגית אפיק: זו הארכה של הוראת שעה נוספת ביחס ליישובים שירדו למסלול נמוך יותר ומקבלים איזושהי תוספת.

<שגית אפיק: התוספת הזאת תמשיך להם גם בשנת 2018.

<שגית אפיק: זה מתייחס למועצות אזוריות שמחצית היישוב זכאי למסלול גבוה יותר ובעצם זה מתאים לכל היישובים באותה מועצה אזורית, וגם כאן זה יוארך ל-2018.

<שגית אפיק: זה ביחס ליישובים שנמצאים שני קילומטרים מקו העימות, וזו הגדלת התקרה שלהם מ-6,000, בתוספת נוספת שהייתה – הייתה תוספת של 6,000 שקלים – וההגדלה של התוספת היא ל-24,000 שקלים.

איתן ברושי: מתי תיכנס לתוקף ההגדלה?

משה גפני: מה-1 בינואר 2017.

<שגית אפיק: ואנחנו נוסיף סעיף תחילה, שהתחילה של כל התיקונים בחוק הזה תהיה מ-1 בינואר 2017.

משה גפני: זה מה שביקשת.

איתן ברושי: כן.

איל בן ראובן: כן.

איל בן ראובן: זה בסדר גמור.

משה גפני: מי בעד?

עודד פורר: אני מבקש הסתייגות דיבור.

<שגית אפיק: רשות דיבור.

משה גפני: הסתייגות רשות דיבור לעודד פורר.

משה גפני: יש עוד מישהו?

מיקי רוזנטל: אני גם מבקש.

מיקי רוזנטל: יש לי כמה דברים לומר.

אורלי לוי אבקסיס: גם אני.

יפעת שאשא ביטון: גם אני.

<שגית אפיק: כל מי שנמצא.

משה גפני: הצעת חוק הטבות במס וייעוץ במס (תיקוני חקיקה) (תיקון והוראת שעה) (הרחבת הזכאות לזיכוי ממס), התשע"ז–2017.

משה גפני: מי בעד אישור הצעת החוק לקריאה שנייה ושלישית?

משה גפני: מי נגד?

משה גפני: מי נמנע?

משה גפני: בעד – רוב

משה גפני: נמנעים – אין

משה גפני: הצעת החוק אושרה לקריאה שנייה ושלישית, וכל החברים שנמצאים כאן וכל חברי הוועדה יהיו זכאים לרשות דיבור, הסתייגות דיבור.

חיים ילין: אני מבקש שיירשם בפרוטוקול שאני במקום חבר הכנסת מיקי לוי.

משה גפני: תודה רבה, הישיבה נעולה.